NARIADENIE KOMISIE (ES) č. 1995/2005
zo 7. decembra 2005,
ktorým sa mení a dopĺňa nariadenie (ES) č. 1864/2004, ktorým sa otvárajú tarifné kvóty a ustanovuje sa ich správa na konzervované huby dovezené z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), a najmä na jeho článok 15 ods. 1,
keďže:
(1)
V nariadení Komisie (ES) č. 1864/2004 (2) sa ustanovujú dve obdobia uplatňovania dovozných licencií ročne.
(2)
V záujme znížiť administratívne zaťaženie príslušných orgánov členských štátov a dovozcov by sa mala ustanoviť len jedna žiadosť ročne. S cieľom zabezpečiť plynulý dovoz počas celého roka by mali licencie platiť od ich účinného vydania do 31. decembra príslušného roka.
(3)
V záujme lepšej správy by sa niektoré poradové čísla tarifných kvót otvorených nariadením (ES) č. 1864/2004 mali zmeniť. Z dôvodu jasnosti by sa všetky mali uviesť v prílohe I k danému nariadeniu.
(4)
Nariadenie (ES) č. 1864/2004 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre výrobky z ovocia a zeleniny,
PRIJALA TOTO NARIADENIE:
Článok 1
Nariadenie (ES) č. 1864/2004 sa mení a dopĺňa takto:
1.
Článok 1 sa nahrádza takto:
„Článok 1
1. Otvára sa systém tarifných kvót na dovoz konzervovaných húb rodu Agaricus klasifikovaných v kódoch KN 0711 51 00, 2003 10 20 a 2003 10 30 (ďalej len ‚konzervované huby’) do Spoločenstva podľa podmienok ustanovených v tomto nariadení. Objem každej tarifnej kvóty, jej poradové číslo a obdobie, počas ktorého sa uplatňuje, sú uvedené v prílohe I.
2. Uplatniteľná colná sadzba je 12 % ad valorem v prípade výrobkov patriacich pod kód KN 0711 51 00 a 23 % v prípade výrobkov patriacich pod kódy KN 2003 10 20 a 2003 10 30.
V prípade výrobkov s pôvodom v Rumunsku a Bulharsku sa neuplatňuje žiadne clo.“
2.
V článku 5 sa odsek 2 nahrádza takto:
„2. Licencie platia od ich účinného vydania v zmysle článku 23 ods. 2 nariadenia (ES) č. 1291/2000 do 31. decembra príslušného roka.“
3.
V článku 6 sa odsek 2 nahrádza takto:
„2. Ak pri dovoze s pôvodom v Číne a ostatných krajinách nevyčerpá pridelené množstvo jedna kategória dovozcov, zostatok sa pridelí druhej kategórii dovozcov.“
4.
Článok 7 sa nahrádza takto:
„Článok 7
Obmedzenia uplatniteľné na žiadosti predložené rôznymi dovozcami
1. Celkové množstvo (čistá hmotnosť pevnej zložky po odkvapkaní) v žiadostiach o licenciu na dovoz konzervovaných húb s pôvodom v Číne a/alebo ostatných krajinách do Spoločenstva predložených tradičným dovozcom nesmie predstavovať množstvo prekračujúce 150 % referenčného množstva.
2. Celkové množstvo (čistá hmotnosť pevnej zložky po odkvapkaní) v žiadostiach o licenciu na dovoz konzervovaných húb s pôvodom v Číne a/alebo ostatných krajinách do Spoločenstva predložených novým dovozcom nesmie predstavovať množstvo prekračujúce 1 % súhrnu tarifných kvót pridelených Číne a ostatným krajinám podľa prílohy I tohto nariadenia.“
5.
V článku 8 sa odsek 2 nahrádza takto:
„2. Dovozcovia podávajú svoje žiadosti o licencie v priebehu prvých piatich pracovných dní januára.“
6.
Prvý odsek článku 9 sa nahrádza takto:
„Členské štáty oznamujú Komisii množstvá, na ktoré boli podané žiadosti o licencie, najneskôr do desiatich pracovných dní januára.“
7.
V článku 10 ods. 2 sa prvý pododsek nahrádza takto:
„Ak sa zistí, že požadované množstvá prevyšujú množstvo, ktoré je k dispozícii, Komisia rozhodne nariadením o zavedení prideľovacieho koeficientu, ktorý sa uplatní na príslušné žiadosti o licencie.“
8.
V článku 16 sa odsek 1 nahrádza takto:
„1. Ak sa zistí, že žiadosti a/alebo vyhlásenia predložené dovozcom príslušnému orgánu členského štátu sú nepravdivé, zavádzajúce alebo nepresné, pokiaľ nejde o zrejmý omyl, príslušné orgány daného členského štátu vylúčia dovozcu, ktorého sa to týka, zo systému žiadostí o licencie na ďalšie obdobie uplatňovania podľa článku 8 ods. 2.“
9.
Príloha I sa nahrádza textom prílohy k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. decembra 2005